**NACRT PRIJEDLOGA**

Na temelju članka 75. stavka 3. Zakona o sportu (“Narodne novine” broj 141/22), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20), članka 24. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 – pročišćeni tekst, 5/18, 14/18, 18/18 – pročišćeni tekst, 3/20, 23/20, 6/21, 10/21 – pročišćeni tekst i 29/23) i članka 64. Poslovnika Županijske skupštine Zagrebačke županije (“Glasnik Zagrebačke županije” broj 26/09, 5/13, 6/13 – pročišćeni tekst, 28/17, 5/18, 14/18 ,18/18 – pročišćeni tekst, 23/20, 34/20, 10/21 – pročišćeni tekst i 42/21), Županijska skupština Zagrebačke županije na \_\_\_ sjednici, održanoj \_\_\_\_\_\_\_ 2023. godine donijela je

**PROGRAM JAVNIH POTREBA U SPORTU**

**ZAGREBAČKE ŽUPANIJE ZA 2024. GODINU**

# I. UVOD

Sport pridonosi zdravom životu građana, odgoju i obrazovanju i gospodarskom promicanju društva, činitelj je humanih odnosa među ljudima, što su uz promidžbu kroz sportske priredbe i rezultate osnovni motivi za svaku modernu sredinu da ulaže u sport.

Sportska djelatnost jest dobrovoljna, ali ona je i civilizacijsko dostignuće utemeljeno na ljudskim potrebama i sposobnostima, etičkim i moralnim načelima, te znanstvenim spoznajama pa je stoga posvuda to društvena djelatnost od posebnog interesa za narod i državu.

Skupština Zagrebačke županije donosi Program javnih potreba u sportu od zajedničkog interesa za općine i gradove na njenom području, odnosno županiju u cjelini, te za njihovo provođenje osigurava sredstava u županijskom proračunu u skladu sa zakonom.

Javne potrebe u sportu za koje se sredstva osiguravaju u proračunu Zagrebačke županije su programi, odnosno aktivnosti, poslovi i djelatnosti od značaja za Zagrebačku županiju:

* poticanje i promicanje sporta
* provođenje sportskih aktivnosti djece, mladeži i studenata
* djelovanje sportskih udruga, sportskih zajednica i saveza
* sportska priprema, domaća i međunarodna natjecanja, te opća i posebna zdravstvena zaštita sportaša
* zapošljavanje osoba za obavljanje stručnih poslova u sportu
* sportsko-rekreacijske aktivnosti građana
* sportske aktivnosti osoba s teškoćama u razvoju i osoba s invaliditetom
* planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave
* provođenje i financiranje znanstvenih i razvojnih projekata elaborata i studija u funkciji razvoja sporta.

Sredstva proračuna namijenjena sufinanciranju javnih potreba u sportu Zagrebačke županije izdvajaju se na račune Zajednice športskih udruga i saveza Zagrebačke županije, Županijskog školskog športskog saveza Zagrebačke županije, Parasportskog saveza Zagrebačke županije i Hrvatskog skijaškog saveza.

**II. PROGRAMSKI CILJEVI**

Ciljevi Programa javnih potreba u sportu Zagrebačke županije kojeg će se financirati sredstvima županijskog proračuna u 2024. godini su:

1. ulaganje u razvoj mladih vrsnih sportaša radi stvaranja široke kvalitetne osnove kao uvjeta daljnjega napretka i očuvanja dostignute razine kvalitete sporta Zagrebačke županije,
2. daljnji razvoj kvalitete i brojnosti djece unutar školskog sporta i vanškolskih sportskih aktivnosti
3. daljnji razvoj parasporta te uključivanje većeg broja osoba sa invaliditetom u sportske aktivnosti
4. očuvanje postojeće sportske kvalitete koja potiče razvoj sporta i doprinosi ugledu Zagrebačke županije
5. briga o vrhunskom sportu i sportašima sa područja Županije
6. poticanje uključivanja u sport što većeg broja građana, osobito djece i mladeži.

**III. PROGRAMI SPORTSKIH ZAJEDNICA I SAVEZA**

1. **ZAJEDNICA ŠPORTSKIH UDRUGA I SAVEZA ZAGREBAČKE ŽUPANIJE**

Zajednica športskih udruga i saveza Zagrebačke županije okuplja zajednice sportskih udruga gradova i općina Zagrebačke županije, županijske granske saveze te udruge čija je djelatnost od značaja i interesa za sport županije, a radi provođenja sportskih aktivnosti građana Zagrebačke županije.

Cilj je Zajednice da svojim djelovanjem pridonosi razvitku i promicanju sporta na području županije, potiče razvoj vrhunskog sporta i stvaranje uvjeta za postizanje vrhunskih sportskih rezultata, potiče sportske aktivnosti djece i mladeži, sportsko-rekreacijske aktivnosti građana i osoba s invaliditetom, odgojne funkcije sporta, fair playa, razumijevanja tolerancije i odgovornosti kroz bavljenje sportom te pomaže širenju olimpijskih ideala i jačanju olimpijskog poretka.

Izrada kriterija, odnosno kategorizacija sportova provodi se radi kvalitetnijeg praćenja onih sportova i klubova koji svojim rezultatima, masovnošću, popularnošću i organiziranošću to zaslužuju. Razvijeniji, kvalitetniji i popularniji sportovi zadovoljit će više kriterija od onih drugih i jasno je da će ocjenjivanje sportova primjenom nekoliko kriterija doći do nekoliko kvalitativnih skupina što je osnova za daljnje programiranje i planiranje. Konačni rezultat primjene kriterija je kvalitetnije praćenje sportskih klubova prema kriteriju organiziranosti rada s mlađim uzrasnim skupinama, značajnije prepoznavanje i praćenje onih sportskih selekcija koji ostvaruju dobar sportski rezultat te davanje naglaska na profesionalni stručni rad u selekcijama koje udovoljavaju spomenutim kriterijima.

U okviru Programa javnih potreba u sportu Zagrebačke županije za 2024. godinu osiguravaju se sredstva za sljedeće programe Zajednice športskih udruga i saveza Zagrebačke županije:

**1. Organizacija velikih sportskih priredbi**

Zajednica športskih udruga i saveza Zagrebačke županije predlaže priredbe po gradovima i općinama Zagrebačke županije koje svojom tradicijom ili značajem zaslužuju praćenje kroz ovaj program. Sredstva će se planirati za osnovne organizacijske troškove i korištenje sportskih objekata. Gradske i općinske zajednice sportskih udruga, granski savezi svojim prijedlozima argumentirale su ulazak pojedinih sportskih priredbi u ovaj program.

**2. Manifestacije od posebnog značaja za Zagrebačku županiju**

Program podržava velike međunarodne priredbe (nastupi sportaša iz više zemalja – jači međunarodni status) i iz kalendara međunarodnih sportskih federacija. Sredstva se osiguravaju za osnovne organizacijske troškove i korištenje sportskih objekata.

**3. Nagrade za sportske rezultate**

Posebna pozornost poklanja se tradicionalnoj priredbi proglašenja najboljih sportaša Zagrebačke županije. Za vrhunske sportske rezultate nagrađuju se najbolje ekipe, momčadi, sportašice, sportaši, treneri i djelatnici, svi koji su najuspješnije predstavljali sport Zagrebačke županije. Sredstva se osiguravanju za nagrade sportašima i osnovne organizacijske troškove.

**4. Skrb o perspektivnim sportašima**

Program podržava desetak perspektivnih sportaša za koje se ocijeni da u tekućem olimpijskom ciklusu imaju izglede za vrhunske sportske rezultate. Program predviđa angažman vrsnih domaćih trenera, ako se ocijeni da to određenom sportu može donijeti kvalitativni pomak u radu s najperspektivnijim sportašima. Određeni broj kvalitetnih i perspektivnih sportaša u pojedinačnim i momčadskim sportovima podržava se programom, pod kojima, u načelu, podrazumijevamo klupske pogone kojima su riješeni objekti i stručni rad i u kojima postoji dokazani kontinuitet u postizanju vrhunskih rezultata.

**5. Program školovanja i usavršavanja stručnih kadrova za potrebe sporta**

Program se provodi u skladu s potrebama gradskih i općinskih zajednica i sportskih saveza koji predlažu sudionike za savjetovanja, seminare, tečajeve i dr. školovanje za zvanje višeg sportskog trenera provodi se po programu usklađenim sa Kineziološkim fakultetom Sveučilišta u Zagrebu, a zvanja trenera stječu se putem tečaja sa obrazovnim centrom Hrvatske olimpijske akademije pri Hrvatskom olimpijskom odboru, odnosno Zakonom nadležnih institucija.

**6. Međunarodna natjecanja**

Poštujući osobit interes javnosti, i to ne samo sportske za ovu programsku namjenu, putem kriterija se raspodjeljuju sredstva na:

a) službena europska klupska natjecanja

b) međunarodna natjecanja selekcija i pojedinaca u pojedinačnim sportovima, u kojima se sufinanciraju nastupi pojedinaca i selekcija iz prve tri kategorije, iznimno i četvrte, te perspektivni sportaši. Prioritet se daje vodećim sportskim klubovima od posebnog interesa za Zagrebačku županiju.

7. Djelovanje županijskih sportskih saveza (granski savezi)

Županijski granski sportski savezi realiziraju programe u svojoj nadležnošću i unutar djelokruga koji im propisuje Zakon o sportu. Županijski sportski savezi potiču i promiču razvoj sporta, usklađuju djelatnosti udruga - članica saveza, organiziraju i provode natjecanja, skrbe o stručnom radu i provode ostale operativne zadaće u skladu sa zakonom i pravilima nacionalnog sportskog saveza.

U programu javnih potreba u sportu Zagrebačke županije osiguravaju se sredstva za Nogometni savez Zagrebačke županije, Rukometni savez Zagrebačke županije, Košarkaški savez Zagrebačke županije, Karate savez Zagrebačke županije, Teniski savez Zagrebačke županije, Stolnoteniski savez Zagrebačke županije, Taekwondo savez Zagrebačke županije, Kuglački savez Zagrebačke županije, Šahovski savez Zagrebačke županije, Odbojkaški savez Zagrebačke županije, Motociklističku zajednicu Zagrebačke županije, Skijaški savez Zagrebačke županije, Športsko ribolovni savez Zagrebačke županije, Judo savez Zagrebačke županije, Streljački savez Zagrebačke županije, Hrvački savez Zagrebačke županije, Savez sportske rekreacije Zagrebačke županije, Automobilističku zajednicu Zagrebačke županije, Streličarski i Pikado savez Zagrebačke županije.

**8. Izrada monografije ZŠU i SZŽ**

Zajednica športskih udruga i saveza Zagrebačke županije 2022. godine slavi 25. godina postojanja. Povodom obilježavanja ove obljetnice, Zajednica športskih udruga i saveza Zagrebačke županije izradila je tijekom 2022. i 2023. godine monografiju u što su bile uključene sve gradske sportske zajednice te općinske zajednice i granski savezi. Programom javnih potreba u sportu za 2024. godinu osiguravaju se sredstva za tisak i promociju monografije.

**9. Dodatni programi**

Ukoliko se tijekom godine utvrdi da planirana sredstva za realizaciju pojedinih programa nisu dovoljna, ovisno o značaju i vrijednosti programa, ostavlja se mogućnost revalorizacije programa. Odluku o financiranju dodatnih programa donosi Izvršni odbor Zajednice športskih udruga i saveza Zagrebačke županije. Sredstva se osiguravaju za osnovne organizacijske troškove i korištenje sportskih objekata.

**10**. **Funkcioniranje Zajednice športskih udruga i saveza Zagrebačke županije**

Sukladno značaju poslova, zadaća i funkcija koje su zakonom stavljene u djelokrug županijske zajednice sportskih udruga i saveza osigurava se ukupno njegovo djelovanje. Osobito je to značajno u vezi uloge Zajednice u objedinjavanju programa granskih sportskih saveza, gradskih zajednica sportskih udruga, u predstavljanju programa županijskog sporta prema županijskim tijelima, te skrbi za provedbu programa. Sredstva se osiguravaju za plaću glavnog tajnika, administrativne tajnice te materijalne i financijske rashode poslovanja.

**11. Promocija sporta Zagrebačke**

Zajednica Športskih udruga i saveza Zagrebačke županije također vodi skrb o dovoljnoj prepoznatljivosti i vidljivosti rada odnosno aktivnosti koje se sufinanciraju i provode na prostoru cijele Županije. U svrhu navedenog osiguravaju se sredstva za proizvodnju i emitiranje video materijala za objavu putem regionalnih televizijskih postaja te sredstva u svrhu promocije rada i programa sportske Zajednice putem pisanih medija.

**12. Vrhunski sport Zagrebačke županije**

Zajednica Športskih udruga i saveza Zagrebačke županije skrbi i za vrhunski sport Zagrebačke županije, pa su u 2024. godini predviđena sredstva i za vrhunske sportaše koji postižu međunarodno priznate rezultate i ostvarenja te time indirektno promoviraju županiju na više područja a ne samo u sportskom kontekstu. Dosadašnja praksa podrazumijevala je velikim dijelom odlazak sportaša koji ostvare vrhunske rezultate u druge klubove i sredine izvan Zagrebačke županije koji im mogu pružiti bolje uvjete. Ovim sredstvima pokušali bi se prekinuti trendovi odlazaka sportaše u druge sredine i klubove odnosno pokušali bi se zadržat vrhunski sportaši u klubovima sa područja Zagrebačke županije.

1. **ŽUPANIJSKI ŠKOLSKI ŠPORTSKI SAVEZ ZAGREBAČKE ŽUPANIJE**

Županijski školski športski savez Zagrebačke županije okuplja školska sportska društva ustrojena u osnovnim (51) i srednjim školama (13), te centrima za odgoj i obrazovanje učenika s teškoćama u razvoju (3) na području Zagrebačke županije.

Jedna je od temeljnih zadaća Saveza je uključiti što veći broj djece i mladih u sportske programe, te im osigurati uvjete kako bi na taj način što bolje organizirali svoje slobodno vrijeme što će pridonijeti smanjivanju društveno neprihvatljivog ponašanja mladih i raznih ovisnosti.

U 2024. godini u županijskom proračunu osiguravaju se sredstva za program Županijskog školskog športskog saveza Zagrebačke županije: županijska natjecanja učenika 4. razreda, 5. i 6. razreda te 7. i 8. razreda osnovnih škola i učenika 1.-4. razreda srednjih škola Zagrebačke županije, potpore za organizaciju poluzavršnih natjecanja, potpore za sudjelovanje na završnom državnom natjecanju i potpore za odlazak na svjetska prvenstva, stručno usavršavanje nastavnika tjelesne i zdravstvene kulture, sportske manifestacije, izbor najboljih sportaša, najam sportskih objekata i funkcioniranje saveza.

1. **PARASPORTSKI SAVEZ ZAGREBAČKE ŽUPANIJE**

Parasportski savez Zagrebačke županije okuplja ukupno 11 klubova sa područja Županije, a organiziran je s ciljem promicanja razvitka i unapređenja sporta osoba s invaliditetom radi postizanja vrhunskih sportskih rezultata u svim sportskim granama, pružanja pomoći udruženim članicama u razvijanju tjelesne kulture, poticanja masovnog i kvalitetnog sporta i sportske rekreacije osoba s invaliditetom radi zadovoljenja potrebe za sportskom aktivnošću osoba s invaliditetom i smanjenja socijalne isključenosti.

U 2024. godini u županijskom proračunu osiguravaju se sredstva za sufinanciranje nastupa sportaša s invaliditetom na državnim i međunarodnim natjecanjima, organizaciju i nastup na sportskim manifestacijama, stručni rad trenera, sportske pripreme sportaša, nabavu sportske opreme te funkcioniranje saveza.

1. **HRVATSKI SKIJAŠKI SAVEZ**

Hrvatski skijaški savez uz potporu Vlade Republike Hrvatske, Grada Zagreba, Zagrebačke županije i drugih donatora organizira utrke FIS Svjetskog kupa u alpskom skijanju „Audi FIS Ski World Cup – Snow Queen Trophy – Zagreb/Sljeme. Utrke slaloma za žene i muškarce su među vodećim međunarodnim sportskim događajima u Hrvatskoj koji okupljaju svjetsku skijašku elitu na Sljemenu. Vijeće FIS-a nije uvažilo zahtjev za domaćinstvo i 2024. godine, međutim, kalendar natjecanja donosi se samo za jednu sezonu te je u svrhu održavanja organizacijsko-logističkih aktivnosti ( troškovi stručnog kadra, skladištenje opreme, stručnih usavršavanja za članove organizacijskog odbora, održavanje infrastrukture) nužno osigurati određena sredstva za ovu zimsku sezonu kako bi Zagreb i Zagrebačka županija bili u konkurenciji za sljedeću sezonu natjecanja.

1. **NAGRAĐIVANJE SPORTAŠA**

Zagrebačka županija temeljem članka 5. Odluke o kriterijima za dodjelu županijskih nagrada za vrhunska sportska postignuća ( „Glasnik Zagrebačke županije“ br. 30/12 ) dodjeljuje nagrade u novcu sportašima kao priznanja za postignute rezultate međunarodne vrijednosti i značaja. Programom javnih potreba u sportu za 2024. godinu osiguravaju se sredstva za dodjelu nagrada sukladno navedenoj Odluci.

1. **WRC CROATIA RALLY 2024.**

Zagrebačka županija će i u 2024. godini putem programa JP u sportu potpomoći organizaciju jednog od najprestižnijih sportskih događaja na svijetu koji osim što je Hrvatsku pozicionirao na kartu automobilizma, ima i izniman turistički značaj za našu zemlju. Organizacijske aktivnosti potpomognute ovim programom podrazumijevaju osiguranje timova hitne medicinske pomoći, vatrogasaca i vatrogasne tehnike te čišćenje i pripremu cesta za održavanje rally-a.

1. **FORMULA STUDENT ALPE ADRIA**

Formula Student Alpe Adria dio je međunarodnog obrazovnog projekta Formula Student čiji je cilj edukacija učenika, razvoj novih tehnologija, širenje STEM područja i umrežavanje. FS Alpe Adria je službeno natjecanje i jedino natjecanje te vrste u regiji. Natjecanje okuplja brojne europske i svjetske timove, studenti dobivaju priliku za povezivanje i razmjenu iskustava kako bi se u bliskoj budućnosti bolje kotirali na tržištu rada.

### IV. SREDSTVA

Za provođenje Programa javnih potreba u sportu Zagrebačke županije za 2024. godinu osiguravaju se sredstva u proračunu i to:

1. **ZAJEDNICA ŠPORTSKIH UDRUGA I SAVEZA ZAGREBAČKE ŽUPANIJE**

|  |  |
| --- | --- |
| Organizacija velikih športskih priredbi | 91.570,00 |
| Manifestacije od posebnog značaja za Zagrebačku županiju | 19.900,00 |
| Nagrade za športske rezultate (proglašenje najboljih športaša) | 16.000,00 |
| Skrb o perspektivnim sportašima | 12.000,00 |
| Program školovanja i usavršavanja stručnih kadrova za potrebe športa | 13.000,00 |
| Međunarodna natjecanja | 16.000,00 |
| Nogometni savez Zagrebačke županije | 148.640,00 |
| Rukometni savez Zagrebačke županije | 77.990,00 |
| Košarkaški savez Zagrebačke županije | 68.030,00 |
| Karate savez Zagrebačke županije | 38.490,00 |
| Teniski savez Zagrebačke županije | 17.250,00 |
| Stolnoteniski savez Zagrebačke županije | 17.250,00 |
| Taekwondo savez Zagrebačke županije | 21.240,00 |
| Kuglački savez Zagrebačke županije | 19.900,00 |
| Šahovski savez Zagrebačke županije | 18.250,00 |
| Odbojkaški savez Zagrebačke županije | 17.250,00 |
| Motociklistička zajednica Zagrebačke županije | 9.290,00 |
| Skijaški savez Zagrebačke županije | 11.945,00 |
| Športsko ribolovni savez Zagrebačke županije | 11.945,00 |
| Judo savez Zagrebačke županije | 11.600,00 |
| Streljački savez Zagrebačke županije | 10.600,00 |
| Hrvački savez Zagrebačke županije | 10.200,00 |
| Automobilistička zajednica Zagrebačke županije | 3.980,00 |
| Pikado savez Zagrebačke županije | 4.980,00 |
| Savez sportske rekreacije Zagrebačke županije | 6.636,00 |
| Streličarski savez Zagrebačke županije | 4.000,00 |
| Izrada monografije ZŠU i SZŽ | 20.000,00 |
| Dodatni programi (Revalorizacija programa) | 55.000,00 |
| Funkcioniranje ZŠU i SZŽ | 77.630,00 |
| Promocija sporta Zagrebačke županije | 15.129,00 |
| Vrhunski sport Zagrebačke županije | 70.000,00 |
| **UKUPNO** | **935.695,00 eura** |

**B) ŽUPANIJSKI ŠKOLSKI ŠPORTSKI SAVEZ ZAGREBAČKE ŽUPANIJE**

|  |  |  |
| --- | --- | --- |
| 1. | Županijska natjecanja učenika osnovnih i srednjih škola | 88.208,00 |
| 2. | Poluzavršna državna natjecanja (potpore za organizaciju) | 1.292,00 |
| 3. | Završna državna natjecanja (potpore za sudjelovanje) | 8.000,00 |
| 4. | Stručno usavršavanje učitelja i profesora tjelesne i zdravstvene kulture | 7.000,00 |
| 5. | Sportske manifestacije | 6.500,00 |
| 6. | Izbor najboljih sportaša | 7.000,00 |
| 7. | Najam sportskih objekata | 4.000,00 |
| 8. | Funkcioniranje Županijskog školskog športskog saveza Zagrebačke županije | 15.000,00 |
|  | **U K U P N O** | **137.000,00 eura** |

**C) PARASPORTSKI SAVEZ ZAGREBAČKE ŽUPANIJE**

|  |  |  |
| --- | --- | --- |
| 1. | Državna natjecanja i međunarodna natjecanja | 19.760,00 |
| 3. | Nabava sportske opreme - rekviziti | 2.000,00 |
| 4. | Stručni rad trenera | 19.800,00 |
| 5. | Sportske pripreme | 1.877,00 |
| 6. | Administrativno tehnički poslovi PSZŽ | 15.240,00 |
|  | **U K U P N O** | **58.677,00 eura** |

**D) HRVATSKI SKIJAŠKI SAVEZ**

|  |  |
| --- | --- |
| „Audi FIS Ski World Cup – Snow Queen Trophy – Zagreb/Sljeme | **20.000,00 eura** |

**E) NAGRAĐIVANJE SPORTAŠA**

|  |  |
| --- | --- |
| Nagrađivanje sportaša | **3.980,00 eura** |

**F) WRC CROATIA RALLY 2024.**

|  |  |
| --- | --- |
| WRC Croatia rally 2024. | **47.884,00 eura** |

# G) FORMULA STUDENT ALPE ADRIA 2024.

|  |  |
| --- | --- |
| Formula student ALPE ADRIA 2024. | **15.000,00 eura** |

# SVEUKUPNO - PROGRAM JAVNIH POTREBA U SPORTU 1.218.236,00 eura

**V. PRAĆENJE, KONTROLA I IZVJEŠTAVANJE O PROVEDBI PROGRAMA JANIH POTREBA U SPORTU**

Upravni odjel za kulturu, sport, tehničku kulturu i civilno društvo Zagrebačke županije zadužen je za praćenje, kontrolu i izvještavanje o provedbi Programa javnih potreba u sportu Zagrebačke županije.

Praćenje izvršenja Programa provodi se temeljem dokumentacije koju korisnici sredstava dostavljaju po završetku provedbe pojedinog programa/aktivnosti, sudjelovanjem u provedbi programa/aktivnosti i ako je to predviđeno Statutom korisnika, sudjelovanjem u radu izvrših tijela korisnika.

Izvješće o provedbi programa zajednice i savezi dostavljaju Upravnom odjelu za kulturu, sport, tehničku kulturu i civilno društvo Zagrebačke županije polugodišnje i godišnje te po potrebi češće na zahtjev upravnog odjela.

Izvješće o godišnjem izvršenju Programa javnih potreba u sportu Zagrebačke županije Županijskoj skupštini podnosi Župan, na prijedlog Upravnog odjela za kulturu, sport, tehničku kulturu i civilno društvo.

Kontrolu namjenskog korištenja sredstava na terenu vrše djelatnici Upravnog odjela za kulturu, sport, tehničku kulturu i civilno društvo Zagrebačke županije i to kod svih korisnika na odabranom uzorku koji nije manji od 5% ukupne vrijednosti programa.

**VI. ZAVRŠNE ODREDBE**

Ovaj Program javnih potreba u sportu Zagrebačke županije za 2024. godinu objavit će se u “Glasniku Zagrebačke županije”, a stupa na snagu 1. siječnja 2024. godine.

KLASA:

URBROJ:

Zagreb,

PREDSJEDNICA

ŽUPANIJSKE SKUPŠTINE ZAGREBAČKE ŽUPANIJE

Martina Glasnović